Pauliine Koskelo
Pauliine Koskelo, f. 22.6.1956, finsk jurist. Pauliine Koskelo blev uddannet jurist i 1979 og var herefter sekretær i Finlands justitsministeriums lovforberedende afdeling 1980-84 og lagstiftningsråd 1985-95. Hun var ansat hos Den Europæiske Investeringsbank i Luxembourg 1995-2000; fra 1998 som vicechef og fra 1999 som direktør.
I 2000 blev Pauliine Koskelo dommer i Finlands højesteret og justitsråd, og i 2006 blev hun Finlands højesteretspræsident som landets første kvinde i embedet. Derudover var hun formand for Finlands dommerudnævnelsesråd 2006-12. Hun har undertiden repræsenteret Finland i international sammenhæng, og i 2015 blev hun udnævnt til Finlands dommer ved Den Europæiske Menneskerettighedsdomstol med virkning fra 2016.
Pauliine Koskelo blev æresdoktor ved Svenska handelshögskolan (Hanken) i 2009 og ved Helsinki Universitet i 2010.